Mohammad Djamil

Mohammad Djamil gala Datuak Rangkayo Tuo (laia di Kayu Tanam, Padang Pariaman, Sumatera Barat, 28 November 1898) adolah surang pajuang kamardekaan Indonesia sarato dotor nan bajaso dalam marintis kasehatan masyarakat. Baliau pernah pulo manjabat sabagai gubernur militer Sumatera Tangah.    

Kahidupan
Di bidang kadokteran, M. Djamil adolah urang Indonesia partamo nan mandapek-an duo gala doktor. Gala doktornyo nan partamo jo titel Doctor Medicinae Interne Ziekten didapeknyo di Universitas Utrecht, Balando pado 31 Mei 1932, sadangkan titel doktornyo nan kaduo : Doctor of Public Health (DPH), didapeknyo dari Universitas Johns Hopkins, Baltimore, Maryland, Amerika Serikat pado 12 Juni 1934.  

Pado taun 1925-1927, M. Djamil malakuan riset di Koto Gadang jo Sianok manganai panyakik TBC jo malaria. Dari hasil riset tu baliau mandapek-an pangaragoan dari Ratu Wilhelmina. Duo taun kudian, baliau pindah ka poliklinik Natal, Sumatera Utara. Disinan baliau melakuan panalitian manganai panyakik malaria baliak. Malalui hasil risetnyo tu, anggaran pamarentah nan alah ditatapan untuak pambarantasan malaria dapek ditakan. 

Pado taun 1938-1939, baliau ditugehan di Kantua Pusek Panyakik Malaria di Jakarta. Dalam risetnyo M. Djamil manamuan caro baru untuak mambarantas jantiak-jantiak nyamuak malaria jo dadak, sarato paran salapuik protozoon di ateh aia kapado panjangkitan malaria. Karano kabahasilannyo dalam riset tu, dr. Overbeek, Kapalo Bestrijding di Indonesia, maagiahnyo titel malarialoog (ahli malaria). 

Salain di bidang kadokteran, M. Djamil giat pulo bapolitik. Baliau terafiliasi ka Partai Sosialis IndonesiaIclasul Amal, Regional and Central Government in Indonesian Politics: West Sumatra and South Sulawesi (1949-1979), Gadjah Mada University Press, 1992, sempat manjadi Katua Komite Nasional Sumatera BaratDjoeir Moehamad, Abrar Yusra; Memoar Seorang Sosialis, Yayasan Obor Indonesia, 1997, Residen Sumatera Barat, Gubernur Mudo Sumatera Tangah, sakaligus Gubernur Militer Sumatera Tangah. Baliau baperan gadang pulo dalam pandirian Fakultas Kadokteran jo Fakultas Ilmu Pangatahuan Alam, Universitas Andalas di Bukittinggi.

Pangaragoan
Untuak maabadian jaso-jasonyo, sajak taun 1978, RSUP Jati di Padang baganti namo manjadi Rumah Sakik Umum Dr. M. Djamil. Pamarentah-pun manatapan M. Djamil sabagai pajuang kamardekaan di Sumatera Barat. 

 Catatan kaki 

 Sumber 
Gusti Asnan, Dr. Mohammad Djamil: Berjuang untuak Kemerdekaan dan Kemanusiaan, Lembaga Telaah dan Implementasi Gagasan Alternatif, 2006

Kategori:Politikus Indonesia
Kategori:Dotor Indonesia
Kategori:Tokoh Minangkabau
Kategori:Tokoh dari Padang Pariaman